IVL เปิดข่าวดีรับต้นปี! ปิดดีลซื้อกิจการ PTA-PET ใหญ่สุดในอเมริกาเหนือ
IVL เปิดข่าวดีรับต้นปี! ปิดดีลซื้อกิจการ PTA-PET ใหญ่สุดในอเมริกาเหนือ
2 ม.ค. 2562

อนึ่งก่อนหน้านี้ นายอาลก โลเฮีย ประธานเจ้าหน้าที่บริหาร กลุ่มบริษัท อินโดรามา เวนเจอร์ส จำกัด (มหาชน) หรือ IVL เปิดเผยว่า โครงการร่วมทุนของบริษัทภายใต้ โครงการร่วมทุนคอร์ปัส คริสตี ได้รับการอนุมัติตามพิธีการทางกฎหมายจากคณะกรรมาธิการกลางว่าด้วยการค้าแห่งสหรัฐอเมริกา (The United States Federal Trade Commission :FTC) สำหรับข้อเสนอการเข้าซื้อสินทรัพย์ร่วมกันในบริษัท M&amp;G USA Corp และลูกหนี้ที่เกี่ยวข้อง
โดยเมื่อวันที่ 21 มีนาคม 2561 บริษัท อินโดรามา เวนเจอร์ส ,บริษัท Alpek, S.A.B. de C.V. และบริษัท Far Eastern Investment (Holding) Ltd. ลงนามร่วมทุนเพื่อเข้าซื้อโรงงาน คอร์ปัส คริสตี ของบริษัท M&amp;G ผ่านบริษัทร่วมทุน Corpus Christi Polymers LLC ทั้งนี้การเข้าซื้อกิจการดังกล่าวยังรวมถึงทรัพย์สินทางปัญญา และโรงงานผลิตน้ำจืดจากน้ำทะเล/โรงงานผลิตไอน้ำ
สำหรับโรงงานคอร์ปัส คริสตี มีกำลังการผลิต PET จำนวน 1.1 ล้านตัน และ PTA จำนวน 1.3 ล้านตันต่อปี โดยคู่สัญญาทั้ง 3 บริษัท จะได้รับส่วนแบ่งผลิตภัณฑ์ PTA และ PET จำนวนหนึ่งในสามของกำลังการผลิตทั้งหมด และคู่สัญญาแต่ละฝ่ายนั้นมีอิสระในการจัดซื้อวัตถุดิบ และมีอิสระในการขายและจัดส่งผลิตภัณฑ์ PTA และ PET ตามสัดส่วนของตน โรงงานแห่งนี้จะเป็นโรงงานที่ใหญ่ที่สุดในอเมริกาเหนือ พร้อมเทคโนโลยีการผลิตที่มีความทันสมัย อีกทั้งยังเป็นโรงงานที่มีการบูรณาการในแนวดิ่งระหว่าง PTA และ PET
“การอนุมัติตามพิธีการทางกฎหมายคณะกรรมาธิการกลางว่าด้วยการค้าแห่งสหรัฐฯ ถือเป็นขั้นตอนสำคัญและเป็นก้าวหลักเพื่อรองรับความต้องการผลิตภัณฑ์ PET ที่สามารถรีไซเคิลได้ในตลาดที่เพิ่มขึ้นในอนาคต เรารอคอยและติดตามการก่อสร้างให้เป็นไปอย่างรวดเร็ว รวมถึงคาดหวังที่จะสร้างงานกว่าร้อยงานจากโครงการนี้” นายอาลก กล่าว
ล่าสุดวันนี้ (2 ม.ค. 62) บริษัทขอแจ้งให้ทราบว่า การเข้าซื้อกิจการดังกล่าวได้ดำเนินการเสร็จสิ้นเป็นที่เรียบร้อยแล้ว เมื่อวันที่ 28 ธันวาคม 2561